amanoisuno/poet huggingface dataset:
送金橘與徐釣舟 釋善珍
竹籠盛來露未乾，試嘗數顆已無酸。味同楚水赤萍實，色比韓郎金彈丸。委地兒童難識價，經霜桃李不同盤。緘題寄去非無意，相約交情到歲寒。
次曾都倉韻 釋善珍
學問淵源汲綆深，逢時肯作子光瘖。平泉舊圃多奇石，栗里閑居只素琴。終竟封侯憑燕頷，莫誇對客割牛心。向來謝傅游山伴，尚有白頭支道林。
次徐監簿韻賀吳侍郎新第落成  其一 釋善珍
碧落仙人上界還，手携奎壁下天關。百年第宅復金琖，萬卷圖書圍玉山。霜壓老槐龍卧壑，春催紅藥鳳銜環。時危報主詩人志，好愛蒼生莫愛閑。
次徐監簿韻賀吳侍郎新第落成  其二 釋善珍
詞源本本自歐蘇，胸次湖江跨楚吳。縱未押班坐鴟閤，亦須開府佩麟符。拂衣太華今無放，卜築中條昔有圖。久矣笙竽喧衆耳，新聲待奏鳳將雛。
金陵懷古  其一 釋善珍
齊樓梁殿黍離離，王氣潜隨斗柄移。秋雨狐藏宮井樹，夕陽鴉立御園枝。詩人閑管江家宅，宰相偏嫌蔡充兒。青史鬼雄元不死，歸來化鶴有誰知。
金陵懷古  其二 釋善珍
國號倉皇更幾回，昔人事往後人哀。相賡璧月詞千闋，帝勸長星酒一杯。春草不憐同泰廢，曉鐘猶是景陽來。陵荒玉椀無踪跡，寒食梨花依舊開。
送孚老再游浙 釋善珍
楚柁吳檣興未休，好山謝事要閑游。常憎駑馬戀棧豆，今見蒼鷹掣臂韝。歲晚老松無伴侶，天寒落葉正颼飀。人間果是風堪御，却欲携君徧九州。
送楊戶部 釋善珍
鈴齋去歲念民饑，鬢雪凋疎带減圍。史冊千年循吏少，江湖萬里散人歸。兒童不信夷齊溷，黨論嘗攻韓范非。臨別祝公堅晚節，受恩何敢望留衣。
送蔡察院將漕廣東 釋善珍
峨冠人避柏臺驄，弭節光分澤國龍。應似鮮于福京左，還同司馬過臨邛。風生廉按清南嶠，冰解將輸佐大農。拈起瓣香說無極，千年道統繼儒宗。
送顔倅之江西 釋善珍
檻外江流知幾霜，煩君著語吊滕王。琴中誰識啼烏曲，酒後任稱司馬狂。閣序尚留唐篆刻，劍光何預晉興亡。此行遍覽遺蹤了，歷有徵書出建章。
送傅提幹 釋善珍
渡江諸老盡蘭蓀，當日琳琅照一門。龍去難尋神劍迹，鶴歸猶記舊巢痕。百年閥閲須關念，五里松楸易斷魂。京浙故人無恙不，相逢記爲問寒溫。
送蔡秀才之漳浦 釋善珍
夜冷螢窗書倦看，解鞍南去路漫漫。霜乾處士梅花圃，日照先生苜蓿盤。乞米剩堪供鶴料，釣鼇重怕壞魚竿。何當著意拋妻子，共入深山學養丹。
送林南恩入京 釋善珍
曩賦登樓望故鄉，邊淮十丈戰塵黄。已聞淝水返朱序，亦說漢庭憐孝章。千載青編如屬國，一麾白髮出炎荒。山林朝市終殊路，只待除書慰別腸。
寄見首座 釋善珍
借得茆齋傍澗泉，新年樂事勝常年。詩逢得意猶藏稿，琴畏知音自斷絃。鯨浪粘天思渡海，狼烽照夜憶遊邊。嶮途試盡身猶在，來共看雲聽雨眠。
寄趙西巖 釋善珍
暑退江城又素秋，想因懷土亦登樓。蘭香盍稱騷人佩，萱草難忘志士憂。紙上雕蟲真害道，山中射虎勝封侯。四方弧矢男兒事，慎勿悲傷念少游。
和陳宰諸官登羅漢閣看草書經卷韻 釋善珍
柳公遺蹟留芳扁，一度摩挲一歎嗟。佛閣僧居如穴蟻，梵編蟲蠹失驚蛇。文占天上奎星聚，語到宵中斗柄斜。老衲畏寒仍戒酒，不能伴客賦梅花。
代趙景賢和林定庵韻 釋善珍
閑携竹杖過橫塘，碧藕無花葉更香。齋後隨僧同洗鉢，醉中得句旋投囊。魚沈似厭池光靜，禽語如欣樹影凉。更欲招邀鷗鷺伴，菰蒲深處共平章。
賀洪陽巖帥閩 釋善珍
萬馬羣中一馬驄，擊姦白簡尚生風。衣冠南紀瞻鳴鳳，雲雨東山起卧龍。臺閣難招真鐵壁，林泉未隠且金狨。擁旄前有莆陽蔡，相繼名齊石鼓峰。
寄智愚谷 釋善珍
袖裏明珠思暗投，衰頹未敢學伊優。座談寧受鬼擘口，舟滯不嫌風打頭。鳳去麟亡千載遠，蝸爭蟻鬭幾時休。百年等死分前後，說與髯兄一笑不。
擁爐 釋善珍
俗客敲門以病辭，擁爐時復撚吟髭。雀栖梅日印孤影，蛛去簷風吹斷絲。舊友漸稀增感慨，良辰易過莫尋思。六年世態看差熟，惟有青山無變姿。
徂歲 釋善珍
徂歲忙如電後雷，新年又下急符催。雪將解舞絮誇柳，春遣先鋒花付梅。窗白看書俄晻靄，爐紅炙手倏寒灰。憑欄大笑無人會，瞥爾晴空一鳥來。
門徑 釋善珍
門徑莓苔古意深，閉門懶復事參尋。棋圖靜見孫吳法，樵唱真聞韶濩音。米盡有方烹白石，丹靈無意化黄金。花飛又是春將莫，小復風前擁鼻吟。
採藥 釋善珍
每共樵翁採藥歸，晚晴荷鍤又相隨。行逢流水便乘犢，坐到爛柯因看棋。鳥踏高枝收墜果，人耕古冢得殘碑。遠公幸自逃名好，何必栽蓮誑小兒。
首夏 釋善珍
首夏山中風物和，不妨老子小婆娑。竹亭晴坐燕泥少，花逕曉行蛛網多。雲表危峯干北斗，道傍古樹識東坡。匡廬深處堪歸隠，歲月瀾翻奈老何。
題金山寺 釋善珍
寺不干興廢，江流曾策勳。門栖征虜艦，僧誦設冥文。薄靄遮西日，歸鵰带北雲。江心數峰小，傳是晉人墳。
曉登甘露寺樓 釋善珍
秦吳相接處，遠客獨來游。秋盡斗移柄，曙分河隠流。馬嘶殘月壘，雁入向陽州。北望長江在，悠悠波浪愁。
偶成 釋善珍
長年狎樵牧，門外即荒郊。瘦草牛羊路，高松鸛鶴巢。病來勤習定，老去懶尋交。常愧逃名者，深山自縛茆。
孤山 釋善珍
數樹梅花地，先朝處士廬。柳凹人繫馬，萍破鷺窺魚。空冢衣冠蛻，山房水石虛。白頭舊園吏，曾見幸金輿。
春寒 釋善珍
松間燈夕過，顧影在天涯。雪暝迷歸鶴，春寒誤早花。艱難知世味，貧病厭年華。故國風塵外，無心更問家。
莫春 釋善珍
門外柳花過，似予飄泊身。吟高妨定衲，客久羨歸人。無藥可醫俗，有錢難買春。山中舊同伴，招隠寄書頻。
游下竺御園 釋善珍
山氣曉常雨，晚晴溪見沙。荒園閑柳色，斜日淡梨花。訪隠行過洞，思親夢到家。十年此來往，今度鬢將華。
山行晚歸 釋善珍
藥逕入雲林，晚晴扶杖吟。照泥星復雨，經朔月猶陰。樹折憐巢覆，泉清見葉沈。愛閑自如此，不是學灰心。
郊原 釋善珍
郊原春過後，日日長新梢。洗竹去蛛網，疎松留鶴巢。雲衣慵補綴，月戶自推敲。舊種梅花樹，吾今與汝交。
送客宿九日山 釋善珍
石竈斷苔紋，摩挲弔隠君。風吹遊子袂，月照古人墳。舊事殘碑在，荒祠流水分。永懷山忽冥，紅葉墜秋雲。
哭元雙杉 釋善珍
哭公非故人，覺苑失龍麟。白日有明暗，青天無鬼神。戒珠常照夜，鎖骨不棲塵。老我誰相問，空餘影伴身。
次愚谷游北山韻 釋善珍
登山行復歇，脚力鈍如蛙。宿雨少游客，荒畦多落花。公侯歸蔓草，池館破誰家。同是傷春者，留連惜物華。
送趙禮部將漕廣東 釋善珍
玉節畀名流，澄清十四州。元公著書處，葛老鍊丹洲。星應郎官舍，霜侵使者裘。東南箕歛極，寬得一分不。
送林節推  其一 釋善珍
魁宿來臨幕，不同常郡僚。名高饒薦剡，官滿合歸朝。綵旆傾城送，清聲載路謠。麗譙雖末績，亦自出雲霄。
送林節推  其二 釋善珍
幕皆資畫諾，人最說君賢。判好堪呈佛，心清亦近禪。著書僧有傳，執法吏無權。風雨東門路，分携忽黯然。
送顔主簿之懷安 釋善珍
古廨大江邊，多閑少俸錢。鳳棲仇覽棘，虹貫米家船。心靜佛三昧，時來官九遷。外臺兼督府，幕下正須賢。
題狗葬劉家寺 釋善珍
廢殿何年寺，門開不見僧。犬眠莎砌日，鴉啄菜池冰。濕蘚侵碑字，空巢綴壁層。誰家古祠在，無主夜燒燈。
除夕 釋善珍
七十明朝是，年將衰併來。頑皮禁冷暖，老氣壓凶災。鐵硯穿何益，金丸跳不回。羣兒愛伶利，與汝換癡獃。
雪峰舊院 釋善珍
住壁與雲鄰，荒畦虎跡新。樵鳴猿落果，鷹急鳥依人。陰磵澌經月，寒花開過春。鰲山前事在，獨坐想芳塵。
新歲 釋善珍
新歲七十三，駑癡不脫銜。搓繩謀繫日，儲藥要醫凡。魘鬼驚酣枕，村優笑戲衫。災祥總由我，何必問巫咸。
次蒲心泉韻 釋善珍
京華厭塵土，借屋瞰湖邊。馿蹇馱詩笈，鷗閑傍酒船。啼鵑殘月曉，細雨落花天。何日東林伴，同脩蓮社緣。
策蹇 釋善珍
策蹇下山椒，冬深寒意驕。瀑風吹帽濕，杉雪落衣銷。梅嫩有花早，桐衰無葉凋。是山皆可隠，不用楚詞招。
古意  其一 釋善珍
力耕野老嫌兒少，苦戰將軍羨級多。祇道亂離人死盡，朱門日日買青娥。
古意  其二 釋善珍
燕山燒營火照雲，羽書夜半飛入秦。鐵衣血冷不敢脫，功在將軍不在身。
龍泉山中 釋善珍
夜半巖間坐看星，千年老樹有精靈。前山月上青楓頂，照見白鷴來聽經。
題雅上人手抄唐詩後 釋善珍
天孫錦段冰蠶繭，太古盤銘蒼頡文。三百年來消息絕，無人爲酬杜陵墳。
老馬 釋善珍
營司牽浴柳邊池，玉沫垂銜步較遲。洗見箭瘢如有恨，將軍忘却未侯時。
墨梅 釋善珍
水邊烟外見橫枝，畫裏尋思記舊詩。祇道老來風味減，鐵心還自有愁時。
芭蕉 釋善珍
瓦溝月暗亂螢飛，照見芭蕉葉上詩。憶得前時吟最苦，自携殘燭拂蛛絲。
答羅野乞米 釋善珍
山房歲晚冷如冰，欲訪盧仝病未能。莫怪鄰僧無米送，無人送米與鄰僧。
題紫極宮晉檜 釋善珍
老君壇西晉朝柏，拜壇道士頭髮白。賣丹得錢還酒客，肉重欲飛鶴無力。
古松 釋善珍
武夷洞中老松樹，上有千年仙鶴巢。幾度隔雲茶臼響，山童樹下拾枯梢。
送米與陳監元 釋善珍
鬢毛蕭颯已成翁，奇怪胸中盡掃空。尚要俗人傳好事，歲殘乞米送盧仝。
雨後過光嚴寺 釋善珍
小橋路入野僧家，山犬眠莎向日斜。庭戶幾時風雨橫，粉牆壓倒佛桑花。
題范石湖淳熙中出守帖 釋善珍
淳熙天子課農桑，黄閤鴻儒綰郡章。文物昇平今已遠，斷篇流落入僧房。
題四畫 桃花竹石鶴 釋善珍
朝遊金谷莫東市，心憶平泉身海涯。化鶴歸來人不識，春風開盡碧桃花。
題四畫 榴花竹石鶴 釋善珍
剪翮花前老可哀，寄聲鷹隼莫相猜。舊游赤壁君知不，曾伴坡仙作賦來。
題四畫 鬭雞 釋善珍
天寶三郎好鬭雞，醉中官錦賤如泥。沉香亭北花含笑，不管漁陽胡馬嘶。
題四畫 一雄雞立籠上一雌覆雛於籠 釋善珍
田翁養雞竹作籠，老雌戀雛不顧雄。催租無人歲常豐，殺身爲黍堪酬翁。
題六畫 淵明 釋善珍
寄奴開國勢龍驤，轉眼更齊又換梁。惟有先生賦歸去，至今猶是晉文章。
題六畫 靈運 釋善珍
昏朝麟醢鳳遭烹，鴻盍高飛入杳冥。成佛生天俱妄想，築臺當日譯何經。
題六畫 太白 釋善珍
脫鞾殿上醉陽狂，觸撥春風睡海棠。放逐一身窮不恨，三郎入蜀更郎當。
題六畫 東坡 釋善珍
天津橋上聽啼鵑，從此南人弄相權。多少衣冠落沙漠，朱崖宜著玉堂仙。
題六畫 少陵騎馿 釋善珍
市橋日莫蹇馿嘶，雙袖龍鍾醉似泥。回首長安淚沾臆，落花何處杜鵑啼。
題六畫 浪仙騎馿 釋善珍
官路騎馿突尹騶，尹曾駡佛去潮州。却從渠問推敲字，千古詩人作話頭。
碧沼即事 釋善珍
看書多事置書休，收歛胸懷入倚樓。送盡歸鴻簷日晚，敗荷疎柳一池秋。
清明游張園桃李盛開獨梅花一株尚未零落 釋善珍
傲寒開晚背時香，尋伴天荒地亦荒。不覺春風紅紫閙，老翁偷入少年場。
少陵 釋善珍
少陵絃斷無膠續，鸞鳳巢高隔五雲。老子一身都是膽，要傾東海取龍筋。
春日湖上  其一 釋善珍
燕外遊絲暖欲迷，酒船吹笛水亭西。梨花唫苴桃花笑，惱殺春光醉似泥。
春日湖上  其二 釋善珍
晚寒晻靄失樓臺，絃管聲收野意回。柳下繫舟覓閑伴，更無一箇白鷗來。
題畫梅 釋善珍
羌笛誰將花外吹，十年心事暗香知。夜寒瘦影侵衣袖，月滿闌干獨倚時。
山行  其一 釋善珍
麥畦微雨過，日照青濕濕。牧童坐短蓑，牛卧寒鴉立。
山行  其二 釋善珍
歸牛晚失犢，牧童學聲喚。溪邊白鷺鷥，銜魚上田岸。
題侃古樵詩卷 釋善珍
死別日益遠，年衰夢亦無。忽開舊詩卷，淚灑白髭鬢。
題東坡墨蹟 釋善珍
黨籍英賢盡，長淮南北分。忠奸論方定，金璧購遺文。
騷詞  其一 釋善珍
獲印兮汾陽，結茆兮湘之崗。湘之岳兮帝宮謁帝，帝不敢驕兮奔魑魅而走蜚龍。余行兮余意，一笑兮足驚一世。人不知兮謂余立異，豈人見兮勝帝。調古兮湘童，大道兮壺之中。白璧蒼蠅兮何污，噤不敢陳兮君怒。蒼蒼上兮皇皇下，樂莫樂兮郴之土。藐郴城兮楚涯，身非余兮辱余奚爲。策空鳴兮余去，人曰吾能料生不能料死。生可玩兮不可留，宛故廬兮風翛翛。
騷詞  其二 釋善珍
山曇曇兮起雲，山浪浪兮流水。神何爲兮山中，豈懷忠兮放棄。沃牛炙兮療饑，挈壺兮荷鍤隨之，生不封侯兮死何廟食爲。是耶非耶，余不得而知。女巫兮擊鼓，坎坎兮祠之下。帝不下招兮遺怒，馘長蛟兮縛雄虎。野無烽兮海無瀾，馬不用兮都且閑，都且閑兮神乎何以爲御。振策而風兮回軒爲雨，風雨時兮多黍稌，風休雨止兮神何處所。桂橑兮蘭楣，朝雲出游兮莫雲來歸。雲輝輝兮神來歸，雲霏霏兮神來歸。
祭佛照塔 釋善珍
師在乾淳，名塞穹壤。據妙喜室，鞭撻龍象。諸子迭出，如鳳如麟。如雷破蟄，何草不春。余不肖孫，亦忝備位。蕪辭匪瀆，惟以識愧。
祭端明尤木石 釋善珍
昔大慧師，道鳴東南。率先伏膺，橫浦紫岩。繇是徧交，渡江諸老。鉤黨牽連，優游嶺島。至今微言，皎若日星。公忽開卷，如暗得燈。遂登蓬山，乃掌太史。金鑾應制，倚馬萬字。平生補衮，用功最深。群媢衆嫉，獨天賞音。寶祐一疏，據經引義。申救大臣，惟有去耳。疑公前身，即二張公。與大慧師，所立一同。末劫浮榮，磨滅誰紀。晚節芬芳，公真不死。公於大慧，世異心通。儒喜詆佛，公愈推宗。紫岩之銘，過者必式。酷哉秦火，毀珠隕璧。公重感慨，伐石再鎸。著語未了，騎鯨翩然。某疇昔親奉麈尾，霏屑冰座，墨妙堆几。俛仰之間，事往迹陳。更幾百年，復生斯人。
祭觀文忠惠趙節齋 釋善珍
公真天人，謫墮塵世。方朔歲星，傅說箕尾。又疑山林，一念差耳。樂全僧身，忠宣佛位。夙弘願力，出濟事會。作民司命，壽國元氣。神皇布政，夐古鮮儷。誰爲謗書，陰受風旨。疾雷破柱，公不失匕。關弓射羿，公愈薦禰。山藪高深，天球粹美。出夷入險，更使迭帥。長淮虜衝，孽雛旁睨。飛囊走羽，秉鉞危寄。初聞謝公，語誤客異。復傳孔明，食少敵喜。牋病乞閑，易蘇舊治。大星竟隕，白雞告祟。撫公平生，竹帛光煒。諒公精爽，河岳流峙。萬鍾千駟，濁世糠粃。五龍九鯤，乘雲謁帝。某閩衲野鶴難繫，公呼來霅，獲望簪履。酒闌燭跋，孤客末至。香烟未散，三生彈指。紓百結腸，儲一升淚。上悲法門，下哭知己。
辭觀文趙忠惠墳 釋善珍
公歸兜率，局面屢變。青雲交絕，珠履客散。白傅草堂，裴公經院。僧定未起，樵柯將爛。老鶴倦飛，不慕霄漢。駑馬戀主，非貪豆棧。風雨憂愁，常占春半。昔倚山岳，今悲露電。語猶在耳，事不如願。病憶故鄉，一筇易辦。受恩莫報，遲回眷眷。入西州門，淚流被面。知音永已，絃斷琴爨。袖香告辭，用寫繾綣。
祭靜江帥曾吏部 釋善珍
公掾富沙，來就師語。少服師訓，稱公豪舉。後二十年，麾節煌煌。老客輦寺，傳公除郎。桂聯荆渚，朔風孔棘。見公起家，大刀長戟。冠彈復挂，印刻復銷。羨公槍榆，如摶扶摇。如生馬駒，不受控勒。如鋼百鍊，愈不改色。士不患才，患不身脩。脩身既才，奚訾奚尤。士挾一能，足以駴世。公百其藴，而不盡試。私嘗嘖嘖，歎公不逢。公笑謂予，子何褊胸。墳寺虛席，乃命掃洒。曰子非我，子豈肯下。感激懷人，慷慨受知。愧無黄金，鑄鍾子期。事與心違，公又仙去。精靈地下，知予心事。哭西州門，何必羊侯。萬事宛如，華屋山丘。
祭粹古雲代 釋善珍
烏乎古雲，蔚有時譽。執古刀尺，割棄華組。宿鈔成山，臆斷意取。羣疑塞胸，耳領心悟。汲汲著書，恢恢養士。猗公之起，惟皇有旨。猗法之嗣，惟北峰有子。遠矣北峰，曰公是似。胡不百年，後學之思。公不百年，後學思之。矧予卜鄰，歲寒疇依。稚予閲朋，至老無幾。惟茲不磨，昭然永垂。
祭介石 釋善珍
末俗住山，尤貴黄紙。造物畀公，共衰病至。既病之矣，復遇歲艱。當八面風，撐百漏船。漫刺銜袖，臨齋乞米。驕兒索飯，饑嗔飽喜。我行四方，閲士如牆。小智虛夸，妄夫荒唐。宣紹命脈，乾淳氣魄。天慳地閟，神盍寶惜。冷灰粟焰，將曉景星。泯滅甚易，佛法替陵。同時愛憎，異世悲慨。諸君不信，有遺錄在。我作苦語，模寫虛空。淚盡血續，夫豈爲公。
祭光孝南老 釋善珍
我昔遊浙，多賢友朋。老歸故山，耳冷如冰。忽聞君來，語作吳馨。白而長身，美髯垂膺。未幾月臺，撾鼓騰騰。巍然廣座，攝衣而升。我忝隣居，復爲交承。君素恢疎，不立戶庭。舌端騁辭，驅濤卷霆。疾誰使之，一瞑不醒。七尺桐棺，蕭然行幐。侑此瓣香，感慨曷勝。
祭果南澗南叔凱 釋善珍
我憩閩北，叔凱枉顧。出南澗書，劇談至暮。言昔之夜，得夢怪奇。當與藏叟，會阿耨池。想耶因耶，一笑眇邈。執手告戒，義均骨肉。心平行粹，愛南澗翁。人百忤之，而無慍容。凱病且貧，戶滿客屨。翁常解衣，騷騷治具。嘉翁風致，古人所難。鄙夫慳嗇，拔毫如山。吁嗟衰年，失二益友。耨池西方，遊必俱不。晝詩絕吟，永帖罷揮。猨哀鶴怨，金環不歸。弔既後時，奠復不早。瓣香懺悔，淚濕春草。
祭見首座 釋善珍
佛法下衰，衆魔崢嶸。如虎而祴，白晝市行。晚交得君，如黄河清。君與予談，洞見底裏。予建一事，君曰可紀。予出一辭，君曰入理。狂猘狺狺，嗾之者誰。君躡予足，怒形于辭。古有徇義，捨父背師。曷不千指，曷不百歲。神祐靡專，貴姦壽悖。謂天昭昭，天實茫昧。君素清苦，簡潔自持。如政黄牛，標韻過之。有德操才，得疾亦奇。浮華眼前，道義千古。昔有微言，噤不敢吐。含哀以告，君必領悟。
祭崇福肇老 釋善珍
兄主兩山，無頃刻暇。踆踆走俗，類古普化。人始不識，睢盱猜訝。徐察情真，有樸無詐。翕然同聲，真本色者。未幾廢宇，耽耽大厦。昔瓶無粟，今廩多稼。松彎易地，筋力已謝。猶命肩輿，日謁百舍。車殆馬煩，途遠將夜。一身破甑，萬事飄瓦。追惟何及，撫事悲吒。飛書別我，歷舉昔話。云何良友，天不少借。一香永訣，老淚盈把。
祭侃古樵塔 釋善珍
嘉定之間，公壯我少。意氣盡同，豈但同調。衆誇蠅聲，而出蚓竅。一唱十和，撫掌稱妙。公獨雄渾，間見奇峭。如行空麟，如追風驃。擁絮曦簷，煬袍夜燎。俄聚忽散，人事難料。遥睇吳雲，夐絕閩徼。每得尺書，恍陪色笑。龍鍾出嶺，隻影自弔。回思歲月，真過野燒。僂指舊游，半墮縹渺。叫公不應，一燈誰紹。銖香後時，幸毋我誚。飛錫何之，山深猨嘯。
祭雙杉塔 釋善珍
甲午之冬，一笑分袂。交游累千，名字難記。公雖它鄉，常在眼底。公今隔世，猶見夢寐。念昔與公，情同昆弟。老離閩山，再飲吳水。三十年間，死盡流輩。顧瞻浮圖，洪木翳翳。叢林凋疎，變習日異。願起公死，爲砭爲劑。爲師爲承，爲祥爲瑞。千載追難，百年滿易。意長景促，人往物是。春寒野陰，感慨歔欷。
祭愚谷 釋善珍
前春還閩，道傳公病。聰明忽癡，醫不識證。石門迎見，悲喜深省。莫年客土，相依爲命。太白殘月，同光共影。吾曹恢疎，世路機穽。身猶棄遺，奚顧墮甑。古琴絕絃，缺鐺折柄。二子談禪，時隠几聽。退士獻書，阿婆窺鏡。鬼笑揶揄，人笑齒冷。少日與公，講明素定。丹心如鐵，空橐如罄。千載意長，百年俄頃。一死一生，遇此衰境。薑鹽鬻茶，油葱澆餠。喚公不應，老淚泉迸。
自戒 徐元杰
震畏四知，我畏我知。心之所畏，天不可欺。
館中分韻餞李大著出守上饒 徐元杰
赤城烏府家，忠信以爲寶。當年璧海珍，摛文絢春藻。光焰萬丈餘，膏丐淵浩浩。梯級丹霄寬，聲名日杲杲。幾載造筍班，細武歷蓬島。恬淡簡世味，真實契穹昊。興感秋風蓴，夢繞春色草。有欲爲留行，不可奪所抱。乃睠古江城，姑煩寄牙纛。除目出脩門，驩頌生野老。清透溪冰寒，明映巖月好。心傾子衿青，魄褫猾隸皂。饑歲忍流甿，烈風助淫潦。其如來暮何，弗翅蘇雨槁。疾驅召父車，增峻尹鐸堡。顧余學獨晚，遇李愧弗早。茲尾羣士僚，乃階二天造。恩休到松檟，慶色滿粱稻。賦別無佳言，劼毖有真禱。祇恐難久外，端不竢及考。寵褒騰璽書，虛竚副旒璪。其以公之歸，出手扶世道。
題竹洲 徐元杰
人之生也直，此君亦如是。我酷愛此君，臭味本相似。方其出地初，一種根萌異。剛特儼不回，鈞石莫障蔽。日夜之所息，雨露之所漬。玉成脩茂姿，表表在天地。其靜專似仁，其動闢似智。其肅然似禮，其凝然似義。虛中純白生，似信不容僞。在人該五常，在天足五氣。六月蒼蒼寒，不附炎熱勢。雨雪披猖中，彈壓萬凋瘁。似正色立朝，忠誠著於世。似廣厦萬間，其蔭足以庇。似聞伯夷風，頑廉懦立志。似堅子卿節，夷險無二致。似見魯仲連，不復論鄙事。似識元紫芝，頓消名與利。子陵釣嚴灘，太公釣璜渭。風月一竿中，相從神骨契。持此叩竹洲，考功言外意。
和祝子壽作詩須索意韻 徐元杰
翰墨絕畦逕，言詞中律度。筆落風雨驚，詩得江山助。不食烟火語，說到精髓處。升堂必入室，由道誰不戶。達者無後先，成賢特指顧。要亦認意思，初不在章句。伊欲登壇場，且闊著地步。其中有活法，此理若大路。所差只毫釐，相去已冠屨。蘭室味本同，蓮社約此去。把定心鴻鵠，直須盟鷗鷺。多才夙究明，一見已穎悟。貂續不勝情，用得以布露。
和金兄 徐元杰
大學融智門，至善在所止。明德與新民，貫通無異理。萬折水必東，千古吾晦翁。考亭追杏壇，猶存舞雩風。昔者學易堂，粵山寬閒野。此道聞而知，篤信無虛假。尚有劉靜春，至理共樂循。我登二老門，天方壽斯文。服膺善恐失，適正杜邪曲。當時片言下，問道不隔宿。學易堂已空，誰與鞭凡庸。靜春正耆龐，摳衣儘從容。襟誼子崇篤，遠來顧煢獨。作詩念清新，愧我言腐熟。四海皆弟兄，尚友惟輔仁。春草正碧色，話別同敷陳。
送上饒皇甫宰 徐元杰
天下邑無不可爲，在人忍耐自爲之。信能寧心辦堅苦，事到難處天扶持。民吾同胞痛癢切，何忍橫斂類剝肌。心誠求之若子保，人亦懷之如母慈。上饒邇來號凋劇，苟焉稱貸負頼隨。况多權官慘剝割，又肆席捲公化私。吏奸得售科罰計，等第輸錢與斷詞。詞人欲休休不得，充庭塞獄纏纍纍。公來憤悱感動處，與認前時已貸貲。謂令親民民必及，民固可欺天莫欺。民脂民膏供我祿，胡寧又割民膏脂。催科僅僅欲逃責，毫分不忍科罰施。奉公洗手附庸邑，一孔一粒歸州司。請俸有時不給用，月索莊課來助支。屢典緡錢代月解，幾回過我同攢眉。聽訟元不以憚煩，使之無訟而民宜。相安田里閒耆保，懶出市廛謳耄倪。日長喧雀堪羅設，星散饑烏靡孑遺。花酣滿縣春風遍，草茂虛囹天意滋。君之來也蹙頞告，蹈此湯鑊出未期。屢效淵明歸去感，不求赫赫聲名馳。自甘陽城書考下，誰曰悶悶政術卑。隠隠綽有棠陰地，忽乃遽及瓜戍期。自上而下有公論，轅轍依依動去思。吏卒將迎相告語，東君政化尤可推。義居孝友能爲長，睦族慈幼存成規。里仁爲美典型在，居家既理官可移。此番政事行無事，默與古者氣象追。君今既展朝天旆，行人路上口成碑。予豈栖栖爲佞者，特告方來共鑒茲。
雲錦堂 徐元杰
太湖之陽景絕奇，乾坤軒豁呈端倪。分將一派清漣漪，南宮幻出紅琉璃。朝暾未吐烟露垂，碧紗絃裏眠江妃。六月火繖張赫曦，姑射山寒冰雪肌。妖㛠萬態不敢窺，凈洗却面凝西施。欲雨未雨多峰奇，霞生島上乘馮夷。來從西蜀江水肥，似絢吳江楓落時。水鄉月午舟葉携，何處更覓昆明池。問渠爲此堂者誰，人與鷗鷺相忘機。丹心緬慕周濂溪，愛其瑩質生淤泥。推門清風故人來，一一君子徧追隨。六郎姿貌當年非，肝腸染透鉛與脂。拈花摘葉兒女癡，弛却蠶絲牽藕絲。紛華一掃金飈吹，皮膚剝盡實不虧。晝清人靜茶烟飛，觀雲葉葉無停披。千綺萬纈古寶遺，底用漫天錦障幃。惡其文著尚絅衣，澆灌道義培根基。氤氳妙毓山澤姿，膚寸彌滿天地維。
題李氏雲莊 徐元杰
雲本無心出，莊非有意名。午供雷腹實，曉带月痕耕。身世隨舒卷，山村任晦明。飯疏浮富貴，畎畝但存誠。
書安象祖靜軒有感 徐元杰
太極即人極，坤爻德不孤。直方真主宰，敬靜實功夫。老檜霜中榦，寒梅雪裏株。常惺惺法處，收斂物俱無。
和袁守 徐元杰
和糴存和氣，春生墾闢時。民庸天上見，歲事臘前知。吾諺諸侯度，誰褰使者帷。樂民之樂者，犂雨趣耕治。
和章宰訪祝子壽來青書院韻 徐元杰
文昌因祖餞，郎宿問齋名。枉駕一朝款，寒窗千載榮。未花梅索賦，堪杖竹經行。自得來青句，山泉不可清。
送尹子潜赴省 徐元杰
吾儕堅世好，心事老天知。夢寐符前說，軒翔定此時。故家當有後，造物本無私。雪裏陽春脚，梅開第一枝。
贈臨川胡斗文求叢桂書院字 徐元杰
莫訝書齋小，其中天地寬。毓成岐嶷粹，立取本原端。掇拾童科易，恢弘道術難。好培叢桂種，休作浪花看。
贈徐鑑堂 徐元杰
鑑堂均此號，兄與弟相先。畫以名家顯，神於活法傳。雙眸蟾皎潔，兩袖羽蹁躚。落筆人人似，柯山本是仙。
又用韻答何上舍 徐元杰
臘雪多爲瑞，豐穰隔歲知。林巒銀劔戟，苑囿玉壺池。映几孫書飽，卧冰祥母饑。疾風看正色，餘事付清詩。
挽克齋陳先生四首  其一 徐元杰
薰炙儒先早，朱門授受親。去尋顔巷樂，歸詠點雩春。道妙窮精一，心傳有省循。樂天知命者，憂道不憂貧。
挽克齋陳先生四首  其二 徐元杰
親養九旬餘，先生壽亦如。學充淇澳美，訓釋濟南書。諸老經筵送，俞音寵渥疏。惜非程子聘，中沮亦時歟。
挽克齋陳先生四首  其三 徐元杰
師承心獨切，於道愧無聞。幾載鑽堅歎，前年枉教勤。墨車回可贊，晉鄙善潜薰。道脈惟其壽，天胡遽喪文。
挽克齋陳先生四首  其四 徐元杰
痛慘哲人痿，愚纏喪母悲。遡風懷紼路，泣雨寫哀詞。學本藏諸用，行皆篤所知。惟餘經訓在，交付有孫枝。
挽求志居士王料院二首  其一 徐元杰
奕葉文宗盛，如公罕與俱。源流傳紫橐，題品重洪樞。淛左清名凜，江南政績殊。二難薌共薦，生死亦同塗。
挽求志居士王料院二首  其二 徐元杰
身忝蓬萊客，摳衣謁使臣。麈談頻款曲，樽酒屢殷勤。政事欽前蹟，詩書聳舊文。話言猶在耳，不忍哭公墳。
挽分寧張少仙二首  其一 徐元杰
貌與心俱古，歲寒松檜蒼。學高眸炯月，吟苦鬢先霜。能賦秋賓早，收功晚節香。滿門弓冶趣，有鶚待雲翔。
挽分寧張少仙二首  其二 徐元杰
當路知公諗，搜揚入剡科。才難行志易，官小及民多。北部勞人耳，東皈奈命何。郵音嗟忽斷，空有淚滂沱。
挽宜春趙別駕二首  其一 徐元杰
叢桂論文舊，辛酸話早年。虀鹽朝慣苦，膏火夜無眠。一第酬初志，殊勳策步仙。激昂英氣宇，緩步赤霄躔。
挽宜春趙別駕二首  其二 徐元杰
詩債松邊了，鉏荒賸種花。雲程衡麓雁，風味仰山茶。白玉樓成速，金鑾事可嗟。桃源千古恨，寒日慘啼鴉。
挽辛憲若五首  其一 徐元杰
在昔我先翁，禮廑先正隆。潭潭带湖府，凜凜玉溪風。夜韭觴籌裏，春花唱詠中。懷哉秋水去，世好孰如公。
挽辛憲若五首  其二 徐元杰
榮顯宜超躐，威聲憺外陲。邊疆多嶮歷，麾節兩朝推。范子甲兵有，張名草木知。急流緣底勇，路口峴山碑。
挽辛憲若五首  其三 徐元杰
十載居間學，瓢泉映潔清。陶潜黄菊趣，杜老白鷗盟。雲自無心出，春隨有脚行。知非古巴蜀，使指若爲情。
挽辛憲若五首  其四 徐元杰
旌廉優召節，丐佚得臨漳。靜退家庭舊，清芬滋味長。病中知命見，力上掛冠章。了了遺言善，雖亡實不亡。
挽辛憲若五首  其五 徐元杰
眷義門牆舊，交遊手足如。方勤來妣賻，忍寫慰公書。繼世多先烈，諸郎總令譽。觀音山路黯，飛些重欷歔。
挽王迪功 徐元杰
徼好年家後，知公月旦先。寵榮身外物，孝友性中天。趣自怡堂得，詩從猶子傳。故園遺蹟恨，月落早無邊。
題方氏綠野園三首  其一 徐元杰
佳景環深院，開門遠俗隣。徑幽通鳥雀，溪迥隔風塵。客過宜樽酒，時來與物春。好風爲我至，蕭散足怡神。
題方氏綠野園三首  其二 徐元杰
衆木欣欣茂，扶筇到故家。樓高春月曉，池曲暮烟斜。物化遷無定，徘徊興自嘉。悠然塵外想，隨意樂年華。
題方氏綠野園三首  其三 徐元杰
春晝情無限，欣看綠野叢。折花紅带露，種竹曉生風。自有悠閒趣，何須繪畫工。名園多勝致，高詠與誰同。
次趙守鹿鳴宴韻 徐元杰
邦侯光價擅文場，密印心胸書傳香。鳴鹿載歌苹野什，驕驊羣跨杏園芳。陽春有脚葭吹管，生意無邊柳著行。已報主人環玉立，與觀賓句遞春坊。
次章守鹿鳴宴韻 徐元杰
儒宮新創俯青溪，上挹魁躔踵舊規。鶚薦聯名充賦日，龍飛親策采言時。指迷承學雲中路，珍重賢侯席上詩。只有梅花知此意，東君著眼是先期。
及第謝恩 徐元杰
聖朝天子薦臨軒，嘉與愚臣究本原。天地兩間扶景運，唐虞三代印微言。慙無一德酬清問，猥玷初班誤聖恩。一節誓堅忠與孝，立身端不負乾坤。
甲辰恭和御製 徐元杰
衮衣日月炳當軒，光逮芻蕘采衆言。內外修攘明治體，憂勤終始養心源。英髦瑞列霜中榦，治化春回雪裏根。願溥需雲蘇物槁，九垓滂沛洽君恩。
戊戌恭和御製 徐元杰
明庭親策廣蒐賢，識治朋來誼少年。肆秩瓊林賓燕衎，載頒寶畫寵光延。此時禮樂三千字，他日丹青數百篇。螻蟻懷忠賡帝詠，相先事業誓神僊。
戊戌館中分韻餞劉祕書 徐元杰
聖明欽恤重皋陶，一日飛星五使軺。方幸蓬山陪末屬，遽瞻英簜隔層霄。諄諄天語扶邦計，念念民生弼教條。輕重適權孚簡眷，金雞山色讖雞翹。
瓊林宴恭和御製 徐元杰
丹墀密勿對堯言，忠款拳拳實戀軒。帝學緝熙方顯行，聖心左右已逢原。光昭寶畫敷明訓，儀侈瓊林匝異恩。百拜賡歌天日皎，報君惟有此心存。
入講論語二首  其一 徐元杰
溫溫中旨肅傳宣，魯語書陳誦說專。聖意聿宗伊洛訓，愚臣謹繹考亭編。寸心普物根源地，百拜承顔咫尺天。堯舜吾君持所學，敢陳他道對王前。
入講論語二首  其二 徐元杰
躬承清問及年豐，蠶麥今還與舊同。稼穡艱難周聖慮，農桑勸課即田功。志民深閔僖公雨，勤業猶存豳國風。懇懇召和關主德，我皇心直與天通。
直宿禁中 徐元杰
清和時候玉堂宣，愚亦何人厠講筵。但覺夢回深夜爽，不知身在九霄眠。志裨君德從容地，戀切宸恩咫尺天。願散輝光燭幽隠，肯專榮耀賁金蓮。
部中觀新竹有感 徐元杰
粉署窗前小竹林，子孫蟄蟄得春深。土膏肥迸蒼龍角，地髮抽遲紫玉簪。簷近十分饒宿溜，牆高終日硋層陰。南風昨夜陽和透，放出參天勁節森。
早起玉堂窗前俯方池有感 徐元杰
玉堂窗外小池深，香霧朝浮花氣沈。樹杪亭亭鴉點墨，萍根發發鯉跳金。中涵一勺淵泉定，上有九重天日臨。充廣恩波無盡意，敢渝潔白寸丹心。
供銓部職 徐元杰
愚生何幸聖明遭，官府宮牆上界高。冰雪身心參宿列，日星條令揭天曹。二南美意存周召，九德淳風慨禹皋。我亦空餐慙汝士，諄諄惟切痛民膏。
宿部觀銓法苦蚊 徐元杰
炎方典禮始郊迎，夜宿銓闈暑氣清。萬物洪纖俱夏長，九天寬大遍春生。眼明剔蠹牙籤滑，手倦驅蚊玉箑輕。我自黑甜深帳穩，不容形遁曉窗明。
題嚴陵瀟灑亭 徐元杰
天遣溪山付客星，翠屏中界玉澄泓。無邊瀟灑寸心遠，有分登臨雙眼明。浄洗胸中參范老，細於詩裏勘元英。千年相望神相入，一脈清風要主盟。
題靜軒 徐元杰
主靜非專在靜時，至於動處亦隨之。聖賢學問惟知止，敬義工夫要夾持。所養勿忘由勿助，其中何慮又何思。莫教鶻突名軒意，物誘情遷幾坐馳。
題趙南卿愚山 徐元杰
愚山山上謫仙徒，到底真愚却不愚。山色長供詩料富，山居贏得俗塵無。逍遥天地南華子，隠約簞瓢陋巷癯。定力不同山不改，一生雙眼不渠孤。
題金氏三桂堂 徐元杰
見說庭階玉樹芳，薰教書史郁心香。郤詵林峙應難並，燕竇枝繁未足方。莫羨三槐森鉅府，且看三桂列華堂。多聞直諒成三益，松竹梅花共雪霜。
次韻何陸二別駕同遊靈山閣三首  其一 徐元杰
平分風月兩悠哉，勝踐春濃花未摧。蕭寺適今重建閣，蘭亭懷古共流杯。典型二老溪山重，唱詠諸公今日開。慙我枯腸元蹇澀，底教頭上片雲催。
次韻何陸二別駕同遊靈山閣三首  其二 徐元杰
聞說精藍頗壯哉，天教傑棟起崔嵬。簷前山色呈螺髻，檻外溪光獻玉杯。對景自應雙眼豁，憂時應得笑顔開。喚回忠定遺芳躅，衮衮雲霄步武催。
次韻何陸二別駕同遊靈山閣三首  其三 徐元杰
彼美前修亦偉哉，巋然風雨不能摧。人新人古懷斯閣，春去春來付一杯。遊興漫隨流水去，衰眸長對好山開。銷凝往事憑欄久，杜宇一聲烟際催。
登靈鷲千佛閣爲往山野堂紹祖留題 徐元杰
彊支疲薾此躋攀，屈指曾遊十載間。方丈喜添千佛閣，雙眸陟豁四圍山。可無可有僧衣鉢，隨得隨供佛面顔。門外雪深知幾許，只消透得箇重關。
夢神人曰公當以是字名庵覺來賦是庵詩 徐元杰
審是須防自是偏，四通八達路平平。伊周孔孟是心一，堯舜湯文是道傳。善惡正邪書裏月，行藏用舍性中天。聖賢萬語千言訂，箇字來從太極先。
詠以人與天地萬物爲一體刻印章詩 徐元杰
三才中立囿形均，昧者拘拘利乃身。不道有身皆有血，豈應知我不知人。其間一物容虧性，是即四肢頑不仁。洞洞八荒皆我闥，豁然窺見等天真。
贊勉昶道者題經 徐元杰
念佛直須參佛透，看經容易悟經難。聲音未必如來見，盂鉢長教嶺上觀。了得貪嗔癡一集，更超戒定慧三般。祖師食盡人間蔗，千古留楂咬嚼看。
席間和周穎齋韻 徐元杰
清泉白石誘登臨，凈瞰軒窗竹一林。雋永如君真有味，膏肓和我不須鍼。流行坎止人難必，果育蒙亨力要深。一笑相逢邀一勺，喜渠介潔似儂心。
送畏齋何監簿添倅解替東歸 徐元杰
春風行李萬篇詩，明月歸舟幾片碑。千載岫雲佳話柄，兩年懷玉淡生涯。已聞北闕飛丹詔，早趁南薰度赤墀。歷歷口開天下事，直聲元是九重知。
送紹興葉帥改當塗  其一 徐元杰
八年于外與民宜，徧歷穹臺閫又麾。襟度乾坤無忤物，鬢髯霜雪却緣誰。寬平到底人懷去，廉靖如初帝簡知。受善如流聞義勇，真誠端以古求之。
送紹興葉帥改當塗  其二 徐元杰
人言禹會即當塗，上曰蕪湖抵鑑湖。姑少副公求去爾，匪伊有詔盍歸乎。知心霜月渾無滓，回首春風定與俱。慙愧蓬萊賓客後，願言陪侍入天衢。
送陳國珍之官鄱陽 徐元杰
盟締慈恩十四年，匆匆話別戍梅仙。便家澤國冰溪壤，得庇皇華刺史天。事到直須行己志，官卑最喜近氓編。許多靜定清修力，警戒聲名企昔賢。
餞上饒推幕葉西澗召爲國子錄二首  其一 徐元杰
魁耀來從古赤城，三年冰水一般清。蓮池婉婉中流砥，米廩行行要路程。悟主讜言須啟沃，康時偉業待恢宏。却慙疎窳深知遇，別後音書等弟兄。
餞上饒推幕葉西澗召爲國子錄二首  其二 徐元杰
客有携來端水珉，天然中界玉圭形。送君早入薇垣紫，結劄先登藜閣青。要看濡毫香典籍，直須提筆福生靈。端凝正笏如山立，匪石斯心社稷經。
餞江東繡使庸齋趙玉堂二首  其一 徐元杰
天上玉堂辭寵榮，却持玉節按江城。惟刑之恤民心悅，不怒而威吏膽驚。有脚春來陶化日，無心雲出雨蒼生。箇中運量常提醒，元氣循環晝夜行。
餞江東繡使庸齋趙玉堂二首  其二 徐元杰
福星分野大江東，道味蓬山聚話中。漠漠暮雲詩興感，依依何日酒樽同。虛心無我爰咨度，養氣知言協粹沖。望切衮歸基宥密，可能無夢到周公。
餞永豐易丞赴庾檄 徐元杰
世道圓通更直方，松陰庭院亦聲光。眼明英簜公題品，身入芙蓉婉贊襄。田里歎愁從此達，公私幽枉待君揚。更煩好斡東君造，一道奸貪凜雪霜。
別旴江易耕道 徐元杰
點勘窗前晝景舒，豁人雙眼綠陰敷。明方寸地通三極，會一理中該萬殊。靜體陽工生意思，密融心匠活工夫。丁寧後會秋風鶚，萬里青冥是坦塗。
贈歐陽奇父偕弟益卿赴省 徐元杰
中朝耆舊半淪亡，憂愛胡爲𤱶畝忘。我病不禁心痛折，天災惟有涕流滂。救時議論須知體，醫國文章要識方。期子聲名相照映，好風天際雁成行。
贈方介石 徐元杰
介石翁來契所思，騷吟風雅儘追隨。庾清鮑逸可無酒，島瘦郊寒只有詩。原不染塵圭竇適，未能忘世璧雍馳。賦違恰限江天雪，說向梅花心事知。
贈章酉仲 徐元杰
滿門賢粹鶚橫秋，文藻如君行愈修。道本虛靈天內有，學於平實地中求。堅凝力量誠無息，收斂精神外不浮。充養腴豐隨用顯，大而敦化小川流。
贈香溪留君東上 徐元杰
近代騷人詠性情，隨心而發自分明。吐吞風月咽喉爽，咀嚼江山齒頰清。溪邑近聞工比興，君詩端可派宗盟。馬頭雪絮吟鞭快，好辦佳篇奏集英。
贈談星葉生 徐元杰
至誠之道可前知，知命如君亦甚奇。二十八星輪指掌，兩三年事印蓍龜。春來春去元無盡，花落花開自有時。門外青山知此意，只教松柏鎮如斯。
贈日者盧生 徐元杰
相逢未縱談天口，開口便教儂賦詩。我語只堪供覆瓿，子行聊贈若爲資。忘憂對草閒供詠，濺泪看花重感時。何日重來當刮目，只談風月得舒眉。
又贈日者曰清朝貴官 徐元杰
歆艷清朝作貴官，人人都把命來看。未言造化窮天理，且據干支鋪卦盤。富貴熱中從古有，功名向上每才難。榮枯勘破花開落，始識霜松自歲寒。
贈日者楊應齋 徐元杰
爛柯山客命能知，人事更番一局棋。甜卦易窮行苦卦，此時相語驗他時。窮通任理胡不可，災福緣人要自持。我老只堪漁釣隠，衰慵夢不到蒼姬。
贈日者李成齋 徐元杰
譚天玄徹李成齋，豫訊東風著早梅。自昔不離三正備，謂予带得五行來。窮通於我何加者，演測如君亦偉哉。說到常人難說處，靈臺湛處現星臺。
題金華徐伯光義聚規約  其一 徐元杰
至矣前人惠後人，愛之無不用吾情。寸心千慮規前定，六世一門家太平。愈久愈教同保守，不容不念始經營。業爲可繼宜休養，夜夜春雷鼻息鳴。
題金華徐伯光義聚規約  其二 徐元杰
每慨人無善後圖，蕩然家檢亦何疎。眼前漫不知由己，身後誰能管得渠。喜見雙溪今軌範，更綿一脈古詩書。了知斯聚更斯義，散及宗枝廣義居。
挽黄制屬 徐元杰
家傳山谷舊簪纓，志業剛豪早有聲。二子學文能紹志，一官拜命竟辭榮。琴齋不聽驚人語，鉞閫空留薦剡名。借問松坡誰是主，疎梅淡月兩凄清。
挽吳準齋 徐元杰
壯歲能官不厭卑，愴懷霜露蚤知幾。扣其學問中心得，如此典型今代希。天子詔之堅遜避，朝端達者夙瞻依。甲辰重晤言前定，痛述生平淚忍揮。
挽前南劍添倅楊料院 徐元杰
泣別監州隔死生，薄雲茲義更何人。草青彭蠡湖邊曉，花滿江郎峰畔春。每慨共官惟氣直，略無片語不情真。西芹香火家家意，所欠箋天澤徙薪。
挽都大王郎中二首  其一 徐元杰
魁望西來職祕丘，年家託好敘綢繆。身爲僚友兩三月，公肅皇華百八州。列緯載班清劇耀，高風遽勇急中流。訃聞落晚呼天咽，涕泗交頤重所憂。
挽都大王郎中二首  其二 徐元杰
一門孝友古難爲，堅苦端凝更自持。如此典型今代少，粹然言論滿朝推。若人已矣嗟何及，魂氣信乎無不之。楚水薌溪生死地，英靈上訴九原知。
送郡守 徐元杰
郎圍師閫重王人，朝績民庸簡帝宸。屈此偏州何小小，偉哉仁牧自肫肫。下車福十餘萬戶，褒璽朞三百六旬。廉恕公勤持四字，癢疴疾痛切吾身。顯幽一理初開鎮，撫字丹心肅告神。動有發明基學力，略無凝滯見情真。智常周物能容物，政每近民深得民。居理家庭培玉植，燭臨官吏皎冰輪。行其無事州閭靖，急所當先夙夜寅。溪以玉名聞瑩潔，巖如日色共晶新。吟肩峭若靈峰峙，詩骨清於南澗濱。坐嘯中和堂上邃，猶存正始古音淳。無心雲出當年岫，有脚陽生此地春。不忍一毫傷赤子，了知方寸即蒼旻。邦人鏤膽交相語，糴事關心尤至仁。往者過征罹暴虐，甚而乾沒啟囂嚚。炎天陸運枯膏血，累月肩擔摧骨筋。五百里程陪搭斛，四千錢費各沾巾。農夫搔動征夫苦，行者攫挐居者嗔。所幸天高常耳下，惟公露禱悉言諄。一分寬受一分賜，半減誰知半減因。問穀幾何先給直，作舟用濟廣通津。聽民樂與官爲市，如己隠憂眉輒顰。怨氣收聲回逸樂，歡謠鼓腹飽輪囷。時暘時雨孚祈禱，不豫不遊忘苦辛。泉漏有恩詳審處，藥傷無地不咨詢。昔襦今袴同歌范，萬口一辭方借恂。邦計索程隨日了，後來成軌要人遵。眷懷趣趁周行武，德意難忘召父親。將指觀風兼畀節，舉頭近日蚤垂紳。甘棠蔽芾思留躅，英簜瞻依忍出闉。倪旄攀轅風解慍，旌旗遮道雨清塵。筠籠映日成清閟，秧馬銜烟布綠茵。舊治密鄰新治壤，徐行便直部行巡。建臺及境雖迎徯，過闕留班定侃誾。準擬助和商鼎鼐，雍容成道漢絲綸。職親地近訏謨密，言聽諫行膏澤均。局面轉新棋著定，方書如古藥材掄。公私節用紓民力，勇智合謀恢地垠。襄漢經營蠶路闢，江淮聯絡雁臣賓。年登所至糧棲畝，令信何難楮即緡。君相簡知惟篤實，古今難泯只忠純。吾家自有青氈物，時節合參洪化鈞。一州一道推而準，此土此民同所珍。自揆偶然聲氣叶，相親深處髓肌淪。送行萬兔難寫盡，歌此以旌良吏循。
題俞簿梅阜書院 徐元杰
淺清溪滸瘦山巔，凈洗肌膚冰雪天。偏向書窗伴幽獨，不教塵俗滓嬋娟。
來青書院桃花 徐元杰
塞滿乾坤本是仁，更無一物不洪鈞。山桃自不知麤俗，也與梅花鬭早春。
游鷲峰贈埜堂和尚 徐元杰
目斷天鵝影不留，梵風吹落鷲峰頭。野堂四大無窗壁，散誕當年箇野牛。
丫頭巖 徐元杰
丫頭不是女丫鬟，把作堅牢擔拄看。撐定東南天半壁，鎮教雙聳碧雲端。
以琴送郡守二首  其一 徐元杰
詩翁雅鎮玉溪山，褒璽飛來玉節還。爲報佳音天日近，南薰殿裏正催班。
以琴送郡守二首  其二 徐元杰
天朝交口重聲名，公自翛然物外情。氓有焦桐旌往戀，當年靖獻與俱清。
訊劍浦主簿詹棟齋 徐元杰
竹林饑午隠禪扉，合傍鸞栖亦此栖。時一參寮茶供罷，可能無語到雙溪。
送俞兄赴省 徐元杰
得雋文場氣勿盈，便如捧玉謹持盈。鄉邦畢竟辰年好，冰雪身心上帝京。
餞劉恭父二首  其一 徐元杰
割鐙難留乘馬東，花枝爭看裊長紅。衮衣空使斯民戀，綠竹誰歌入相同。
餞劉恭父二首  其二 徐元杰
樂事遲回致歲豐，幾多遺愛在湘中。須知楚水楓林下，不似初聞長樂鐘。
和李文溪送青雲道人歸杭韻 徐元杰
丹成會見君身蛻，我欲從之更問天。喚醒橫江孤鶴夢，憑君持此叩坡仙。
和懷玉本老 徐元杰
失脚天台絕頂峰，又來懷玉亂山中。瓊橋去後無消息，禪月重重有案公。
題日者李成齋所藏李文清幅 徐元杰
相公提筆福蒼生，印得當年命術精。鈞翰珍藏塞翁馬，六丁嚴護不容驚。
和汪君 徐元杰
胸次秋風澗底蘋，坐間那得此嘉賓。詩來香迸宵人屋，笑殺元規塵汙人。
贈毛梅谷 徐元杰
彈琴須會鍾子期，畫梅莫遜楊補之。墨妙坡仙助揮掃，雪晴霜夜月明時。
贈風鑒神眼 徐元杰
世道支撐儘要人，閲人多後眼通神。一朝相去三丞相，今昔同歸識認親。
贈鑑堂 徐元杰
方寸無塵眼有筋，如他圖了幾勳臣。更煩提起丹青手，寫出驚天動地人。
贈刀鑷王誠三首  其一 徐元杰
刀鑷王生勇黜妻，痛憐白髮有親慈。紛紛世上私妻子，聞有斯人死愧之。
贈刀鑷王誠三首  其二 徐元杰
汝家住近里仁坊，不戀妻兒戀侍旁。父子性天非可奪，親親仁也盍揄揚。
贈刀鑷王誠三首  其三 徐元杰
婦人蓋亦有仁心，只爲冥頑溺愛深。今此警之當愧死，何妨重理舊絃琴。
贈日者林雪庵 徐元杰
雪庵笑我頭如雪，雪幹須知立歲寒。會面炎炎朱夏日，門庭雪澹自相看。
又贈術士薛鏡臺二首  其一 徐元杰
儒流今以術爲資，滿腹星躔洞隠微。自號鏡臺須自照，逢人休浪泄天機。
又贈術士薛鏡臺二首  其二 徐元杰
始吾爲養喜徼榮，今恨孤孱感慨增。白髮滿頭何所用，只存憂願數年登。
大巧 徐元杰
大巧工夫本不全，清光鑿破未教圓。豈無妙補蒼穹手，修滿冰輪送上天。
畫龍 徐元杰
崢嶸頭角見龍神，畫者微茫畫得真。一夜風雷捲將去，沛爲膏澤下於民。
湖上 徐元杰
花開紅樹亂鶑啼，草長平湖白鷺飛。風物晴和人意好，夕陽簫鼓幾船歸。
初夏 徐元杰
橫波淚竹紋鋪簟，疊雪輕羅香剪衣。清夏槐生風細細，新秋麥漲雨霏霏。
荷花 徐元杰
鼓角聲中璧月光，竹輿十里繞橫塘。碧摇仙子凌波襪，紅散天絲織錦裳。彷彿若耶溪上路，棲迷太華井邊凉。入城不覺東方白，吹散一身風露香。
雪 徐元杰
瓦聲初聽響疏疏，頃刻庭除百斛珠。寒雀不知來啄米，群雞粥粥亦相呼。
村家 徐元杰
疏烟落日路三叉，敗葉乾風屋數家。場圃畢工梁月出，傍簷紅女績絲麻。
郊行 徐元杰
百花只被一晴催，一出郊行花盡開。携杖奚奴趁先去，路迷青草却回來。
山行 徐元杰
步繞青秧綠水間，春畦交錯路回環。老翁牽得牛當路，恐礙人行却復還。
旅舍燈 徐元杰
荒居雨醒已昏黄，敗壁張燈四散光。相待村炊同坐久，更陪幽夢入更長。屋頭雞唱驚孤枕，門外馬嘶催曉裝。僮僕告行吾亦去，空房留爾重凄凉。
蜘蛛 徐元杰
倦倚闌干小院東，蜘蛛驚雀墮虛空。細看縷縷掛枝上，旋復絲絲收腹中。偶爾得生誠險道，幸而不墮頼無風。如何薄相才安迹，便欲經營網衆蟲。
登仙人掌山 徐元杰
山名仙掌足盤桓，未醉黄花半日閒。更上一層高著眺，此身擬可透天關。
張司法寓齋 唐士恥
玄錄五千言，妙在不敢先。留侯獨得之，帝師赤松仙。孰知百世下，乃有雲孫焉。扁齋以爲寓，空谷音跫然。
送臨江交代張司理 唐士恥
子房帝王師，溢慶流裔孫。朅來之蕭灘，快覩芝眉溫。亭亭起黄氣，中有陰德存。宜哉孔融表，輻輳排天閽。通籍何足道，履聲還青氈。嗟我一何幸，夤緣踵符文。自顧菲且愚，續貂誠所難。承顔一甲子，夙昔披晤言。柳濃烟冥冥，鷁舟江吐吞。順流急如箭，催鼓且勿喧。爲語徒作惡，且盡沙頭尊。
古意 唐士恥
天公與世人，幽明分懸隔。無口難得言，欲言但以臆。以臆或未喻，寄之夜簷滴。懇款語世人，世人還不識。
寄題蠲流亭 唐士恥
烏傷仇覽仙，一弓扁蠲流。清流從誰蠲，濁流石之幽。石之幽定可，齒齒翻成憂。君看得失珠，象罔無全牛。
時賢明鑒裁 唐士恥
時賢明鑒裁，鑒裁信奇歟。識此希世寶，謂其曾區區。未冠已溢聲，賢書上宸庭。不一而止足，竟壓四海英。直入九華招隠遁，化工尤物殊不吝。文章光焰勝燃犀，遠至牛渚爥無盡。歸來紀事滿縑帛，却屑米鹽繁密訊。天公終不屈大器，稱表直上幾晝晉。倚伏之機真叵測，庖丁全牛有餘刃。先生道大何所容，顔淵今用退爲進。一以涵養使莫折，一以淑我邦之俊。然而鑒裁還合明，孔席未暖五鶚并。此時廟謨正陶鬰，驅屏塵翳須昇平。驅屏塵翳須昇平，要當迅召文武卿。時來時來烏可禦，譬如南海雲鵬程。他年功業就，縑冊傳永久。劣哉魏無知，僅此遮拙醜。皇家褒舉者，曠典華衮右。
庭下青書带 唐士恥
庭下青書带，書带瑞康成。康成還遁世，行藏理則明。六經具縑冊，儒先效勳績。誰知百世下，其功明且亟。易首純乾稱六龍，六龍御天風雲從。書始唐堯大中世，蕩蕩如天莫可蹤。詩則二南淵且奧，春秋賞罰王道通。禮樂灰於秦火酷，然其遺意和且雍。漢儒掇拾無遺力，兀守章句非從容。二京之末康成出，六經將出逢此翁。然而本無超俗姿，猶寄視聽於盲聾。豈如先生一理貫，洞照六籍羅心胸。歷數帝王如一二，天地由我方全功。仲尼春秋欲成日，麟出魯郊殊超軼。孔道大哉雖不用，所感亦大非凡質。區區一康成，書带瑞已形。先生非此比，況茲道既行。當使麟鳳輩，雜沓更縱橫。
六月望日月堂老禪示僕衆偈隨喜愧甚 唐士恥
江月主人清冰壺，以月名堂月不如。門前船泊五湖客，兩眼歷照心與俱。我來追凉暑云徂，牛腰大軸開我愚。萬口一辭贊歎月，還贊堂中老苾芻。歸塗昏鴉夜氣作，東方擁出玉蟾車。月堂著語何可已，金屑落眼成嗟吁。
綠槐陰 唐士恥
槐陰似尼父，軼軌追前蹤。絕塵非學步，所産夐無雙。今此于越東，鍾孕亦鴻龐。朅來于越西，掌教開羣迷。羣迷於今正有頼，肯使玉佩從他之。昔人種槐根細細，坐閲日月蟬已棲。歷聘轍環嗟不遇，豈若今日廊廟歸。要俾六經日益明，俗還唐虞熙又熙。槐陰雖異道則一，彼不見用吾登躋。宇宙雖云宏且邈，理焉所在成均齊。槐陰槐陰異今昔，一則不用一明陟。道在六經道固存，道出六經道還得。洪哉尼父懷此道，今日誰知歸探討。探討既力道不殊，三都遂隳陳常討。天驕立可傾，神州立可清。一祖八宗地，教化登升平。先生爲黄髮，自可七六經。
兩溪 唐士恥
矧今兩溪間，溪間足風物。水清石泚泚，林橫山兀兀。春日鳴倉庚，夏夜風月清。秋畆金穎秀，冬洲暮雪平。比爲二皇所旁薄，赤松屹立羊縱橫。叱石而興真戯耳，可羨人家好弟兄。西則三洞足仙靈，奇哉石穴聲鏗鏗。瀑泉噴寫資照耀，儼如冰蠶之所成。夕陽斜带九華度，何媿芙蓉崢且嶸。鼎湖遥望在其東，翠氣鬰鬰初日爭。或資登覽逸杖屨，或供睇望煩留情。山川如此足所産，所産足以冠羣英。聖明常重育才地，遴選鴻儒爲博士。儻膺是選真出羣，禮樂詩書四不悖。有如孔門來不拒，迪以至理滋無外。將見吳邦如魯國，魯多君子非虛僞。我公未期年，弦歌溢民編。論其淑吾邦，不爲淹巨賢。旦夕會詔至，四大豈在邊。
詠史 唐士恥
明皇固英主，開元天下昌。如何林甫輩，得産無盡殃。國色真國色，多惑四海慝。華清宮裏人如玉，解喚胡雛起東北。以此策明妃，遠嫁猶爲遲。冤哉毛延壽，盡忠人不知。
題彭紹墨 唐士恥
彭紹之墨玄又玄，問誰得法託之仙。凌烟膠漆有三昧，魯直之什曹洞禪。我欲大振獅子吼，直恐驚翻龍象筵。紛紛是事但且置，一言爲語千金廉。唐人五字魂遶天，箕歛四大歸新篇。空餘句法落寰海，豆萁不覺相熬煎。中原可復墨可黔，鬢絲白髮知何年。
代人上謝丞相生朝 唐士恥
聞說中元生上相，萊公勳業無以尚。陰爲月兮月爲臣，清光欲滿銀蕩蕩。銀光蕩蕩翻未奇，未若新弦初上時。堯蓂鼎來方十枝，韜藏萬斛冰雪輝。萊公比公應少歉，初度差公四日期。
鳳山逸士周遇仙謠 唐士恥
信雲步謁洞霄宮，飯罷從游西復東。唇笛嘯時吹白日，詩腸開處嚼清風。兀兀騰騰心了足，灣灣屈屈水欹曲。玲瓏綠影萬株松，瀟灑清空二畝竹。天風吹泉飛雪花，溪石漱玉磨銀牙。白雲破碎漏天碧，青靄牽連遮日華。玉溜幾聲鳴綠薺，金藤千尺走青蛇。羊腸蟠路上天去，鹿角枯槎連日墜。一雙素足已昇騰，萬頃紅霞留不住。擘破青空見太清，飛連寶殿非凡成。水晶樓閣奏金韻，翡翠簾櫳振佩聲。白雪翩翻霜鶴舞，綵雲縹緲花鸞鳴。中有真人鼎玉立，晴光閃電瓊波溢。笑整霓裳曳絳霞，紅雲影裏輕相挹。琳琅清徹語希夷，嚼玉吐瓊聲不移。素手擘開碧玉匣，青空飛出丹虹蜺。蟠摇活走遶天闕，衝透太虛光皎潔。須臾直上紫霄中，寶篆飛騰羅日月。影摇六合金色光，丹鳳對躍蒼龍驤。回頭指點青空裏，玉籙丹臺已籍紀。低頭招手令向前，漏泄天機歛不已。等閒贈我赭丹砂，行滿功成歸我家。天上逍遥多快樂，人間紛擾無垠涯。丹砂接得便吞了，回首雲軿俱杳杳。樓閣烟霞景萬般，一時不見青天曉。世人世人知不知，既知何必生遲疑。早求一闢大羅月，千古萬古生光輝。人生在世空汩沒，自從形骸朽膚骨。爲求名利不閒心，名利既來心恍惚。何不煉內丹絕外物，笑著雲衣傲朱紱。靈丹養就出神爐，慧劍飛騰超月窟。且無俗事更關心，一段光明耀古今。聲迹超騰青嶂外，影形飛入白雲深。脚跟不點紅塵起，指甲時挑碧玉琴。莫道神仙無實語，世間幾箇是知音。
送許寺丞五十韻 唐士恥
漢家循吏傳，表表是龔黄。奏最承恩寵，高才躐廟堂。身隨名不朽，功與賞相當。汗簡時逾久，攀轅事莫詳。何如身際幸，合有頌揄揚。維古蕭州上，騰精斗度旁。國初新畫壤，餉目舊如岡。昨歲乾仍潦，頻年儉且霜。幾成炊易子，那恃黍登場。饑饉連千屋，焦勞自一王。深仁推惻隠，遴選及慈祥。捐廩雖蒙澤，安貧亦振綱。腸空朝息怒，骨立暮生光。盡反三農業，交騰五袴章。誠通俄頃刻，雩應不尋常。原表猶多穫，人間亟小康。何門無囷積，有土盡金穰。薄試爲霖手，聊施活國方。一豐能造次，再稔更芬芳。將見紅囷粟，全登白粲檣。飭儒殫富教，考課冠循良。出入操脩並，淵源學問長。躬修香寢旨，驩奉綵衣觴。坐嘯庭多暇，行軒樂未央。孝心常翼翼，和氣兩洋洋。帝扆疇三俊，民庸格九閶。爰班少府節，屬護左江鄉。風力先軺駟，光華襲鏤鍚。銜餘資煮摘，陳腐足倉箱。使指星遲御，仙山劍削鋩。清詩真度越，勝地不淒涼。更上然犀渚，還尋怨鶴坊。練江殊泚泚，蠡匯特汪汪。賜履馳駒隙，飛環振鷺行。唐虞優廣厦，臯稷佐垂裳。北漢棲裘罽，西崑貢栗肪。謀圖心既遠，經濟術方彰。此去真期運，于思謾感藏。遥知均燕雀，何況在門牆。并合時難再，趨承德叵量。永言追雅頌，博採逮康莊。筆墨嗟孱弱，辭華乏激昂。勤拳頻寘念，展轉屢回腸。樂古聯羲禊，遺恩比召棠。祇疑靈雨至，復作應龍驤。漲浪連芳草，輕烟護綠楊。遷鶑偏睍睆，歸鴈遠翺翔。物色隨時轉，風光觸處忙。詔條春婉娩，祖帳酒淋浪。閣皂非塵境，低眉似送將。
代趙守上韓平原生辰五十韻 唐士恥
天佑升平主，時生不世賢。源流多柱石，勳業滿雲烟。昔者謀深幄，今茲壓細氈。三登裨聖化，八表仰英躔。初度光輝發，重侯鼎鼐傳。台符明炳炳，壽秩啟綿綿。良月初弦上，珍蓂八葉鮮。門弧喬木茂，床笏慶枝連。芝玉更麟鳳，干戈雜豆籩。食牛增氣概，卜弁借騰鶱。會遇真神比，亨通正吉先。龍翔雲五色，璧合歷千年。密借留侯策，端同仲父權。鉞旄交粲爛，師揆却蟬聯。輦轂殊庭暇，圭茅錫祉堅。圖回無間隟，運用獨周旋。生息寧屯澤，才猷入大甄。十年如一日，廣照及重淵。物在由儀詠，人懷頌德篇。汗編深以刻，銀筆大如椽。慶歷并元祐，商高若漢宣。開禧仍酌古，堯舜欲無前。幾許彌縫力，初無緩急弦。有年偏總總，束帛倍戔戔。合副蒼生望，高居赤舄筵。白麻榮盛世，黄閣度羣仙。禮絕千官上，心馳四裔邊。偉謀殊磊落，漢磧定聯翩。又是韓扶趙，幾何薊且燕。三宗時晦永，九帝版圖全。憶昨嬰兼臼，應關地與天。蚤開明聖祚，竟脫虎蛟涎。獻子存孤意，遷書振代銓。雲礽知有寄，似續更增妍。每自殫葵向，那能憚手胼。治平多節操，嘉祐浹淵泉。人力端惟及，神謀信比專。渥洼駒抹電，太華藕如船。盤薄應鍾岳，芬芳了合荃。氈青渾白璧，題黑未華顛。梅蘂南枝綻，鴻飛北塞穿。澄空添浩蕩，昱曜政蟬娟。竹傲冰梢瘦，松堅寶蓋圓。恭祈齡算遠，敢借物情延。僕也叨乘障，心焉願執鞭。掃門情莫效，賀客履難駢。吉亥真盈數，佳辰洽九乾。明良那偶爾，時節共歡然。宣勸分榮露，恩涯吸巨川。千秋金鑑錄，不日却拳拳。
代人次韻曹郎中雷字二首  其一 唐士恥
駢羅瑟玉盡珍材，須女輝躔色爲開。并合鄭鄉如旦月，鏗宏唐律過春雷。共驚高義摩雲表，定上夷庚握斗魁。鵬鷃逍遥俱有適，亨衢端是匝天回。
代人次韻曹郎中雷字二首  其二 唐士恥
計偕方此媿非材，先達仍勞綺席開。已喜摳衣披密霧，還將雅什助驚雷。定須勁翮摩雲舞，各是清班重哲魁。任昉龍門如細許，直須早早借春回。
效進退律賦水鄉三實  其一 唐士恥
根荄七竅倍玲瓏，産爾亭亭曲渚風。勇退霞衣香故在，駢生玉子味仍鍾。人言太華標奇種，藕大如船想碧蓬。何待非常誇世俗，祇今盤露已能穠。
效進退律賦水鄉三實  其二 唐士恥
冰雪胸懷七澤姿，纖纖舞袖學雙飛。袢襟應念人間世，灌頂何如山上芝。荷葉巧偷鸚鵡背，蓴絲密綴燕雛衣。回塘相伴薰風裏，爭看臙脂黛綠施。
效進退律賦水鄉三實  其三 唐士恥
明珠久合蚌中生，何事鴻頭亦炳靈。襟護重重殊襲復，星分顆顆倍晶明。一車奇謗嗟成誤，十斛平量換合成。珍重櫻桃樊素口，致渠磊落更歌聲。
丙寅孟夏聞捷和陳宰 唐士恥
朝家遵養自三宗，一旦吾皇定一戎。近事長庚偏入月，清詩太白又先功。天聲地界光今古，帝邑王京共會同。延喜樓前新冠带，應多黄髮頌歸忠。
癸酉旴江鹿鳴燕和羅守 唐士恥
倫魁玉季樂羣英，更有新醅屬步兵。飫勉茂才爭賈勇，盡從擊楫不留行。共酬露冕吹鐃意，好近氈書淡墨榮。北海清樽今勸駕，夢回池草倍知名。
送傑老住仙遊  其一 唐士恥
肉譜知何從，塗高流亦深。漢相似堯相，奕蘭端至今。
送傑老住仙遊  其二 唐士恥
至生恰平生，一萬八千日。頭白無所成，唯堪伴幽逸。
送傑老住仙遊  其三 唐士恥
差入栴檀林，自古只公選。迺知天定時，丹成骨自換。
送傑老住仙遊  其四 唐士恥
仙遊知幾年，晨香梵古佛。人移境亦移，高風日披拂。
送傑老住仙遊  其五 唐士恥
一瓶還一鉢，作戯且逢場。會看走鶴書，橫寶今道傍。
送傑老住仙遊  其六 唐士恥
白雲每亭亭，其出亦何心。賢侯考之天，無謂由蹄涔。
送傑老住仙遊  其七 唐士恥
飛錫破曉色，紅葉弄吳楓。聞名且見面，清明豁長空。
送傑老住仙遊  其八 唐士恥
方期秋氣高，遍閲山水窟。青鞋此蜚動，幽意那可及。
送傑老住仙遊  其九 唐士恥
端坐閲四時，爛然各有第。新篇敵島可，郵筒當數寄。
送傑老住仙遊  其一○ 唐士恥
中庭可明月，況此方揚輝。霏譚隔千里，使我幾忘歸。
上余倅生辰唐律十章  其一 唐士恥
暫握侯章乘五馬，馬頭秋色轉分明。麻源起應精純禱，一雨增添玉宇清。
上余倅生辰唐律十章  其二 唐士恥
此事人惟歸厚德，那知天意箇中明。君看略掃妖狐窟，喚得傾盆雨自生。
上余倅生辰唐律十章  其三 唐士恥
雨餘非霧縈瓊斚，正是長庚初度時。千里歡聲和氣滿，祝公椿算壽齊箕。
上余倅生辰唐律十章  其四 唐士恥
諶旴二母畢從姑，各獻蟠桃曳紫裾。共把我公游詠處，從頭善頌滿階除。
上余倅生辰唐律十章  其五 唐士恥
牢盤白雪是丹媒，解活民生富國財。巨浸無邊歸掌握，共知陰德鼎方來。
上余倅生辰唐律十章  其六 唐士恥
惠山山下有名泉，少煮鎗旗兩腋便。不是圜扉足公暇，誰能祛睡一盃煎。
上余倅生辰唐律十章  其七 唐士恥
瀕淮土厚樂何窮，近接升平昔日風。更得于公來郡掾，自然囹圄致頻空。
上余倅生辰唐律十章  其八 唐士恥
大漢鍾官周府圜，賓寮入幕地行仙。人心天意俱從我，何慮不如劉晏錢。
上余倅生辰唐律十章  其九 唐士恥
閩嶺西來只一山，歡聲百里想當年。今逢行客應須說，好在甘棠影正圓。
上余倅生辰唐律十章  其一○ 唐士恥
亭亭采棒足流傳，太末官勳壓此年。感德銜恩知有自，定應亦致爛柯僊。
笋乾 唐士恥
此君風味殊不薄，莫笑當年煮簀人。坐使普寧增譜字，遥知端是壓前新。
毛文子遣贈萼綠華 唐士恥
飛仙姑射不通塵，更倚晴空瑟瑟雲。從此櫻唇倍尋俗，唯須么鳳粲成羣。
贈浩然觀胡道士 唐士恥
只爲丹霄足羽軿，且將奇法驗人寰。從他血肉并煙火，自有仙家九轉丹。
比目 唐士恥
夷吾深旨人須識，解使封山意不行。當日魚鹽如靡密，已無林放小關情。
失題 唐士恥
老仙絕鮮尋常外，一笑閩川綠荔枝。坐斷世間滋味徹，阿誰翻欲語凡飴。
有懷 詹初
閒居忽有懷，悵然令心恫。世人尚浮沉，君子難苟同。是以蓋世賢，飄然返山中。棲遲竹林下，明道善其躬。如何彼之子，居常起波風。屈原泣澤畔，仲尼悲道窮。賢聖尚如此，吾身那可容。